Sakeman vasgebind en beroof | Netwerk24
Sakeman vasgebind en beroof
Deur JP Myburg 31 Oktober 2019 12:03
'n Sakeman is Donderdagoggend in sy onderneming in Worcester deur gewapende mans oorval, vasgebind en beroof.
Drie mans het by Worcester Sweiswerke in die nywerheidsgebied ingestorm en die eienaar, Andrew Whitehead (59), van R9 000 beroof voordat hulle van die toneel af gevlug het.
Volgens die Worcester-polisie het die drie manlike verdagtes geklee in blou oorpakke die perseel van die sweiswerke in Smithstraat binnekom. Twee van die mans was met vuurwapens gewapen en die derde een met 'n mes.
Standard kon bevestig dat die voorval omstreeks 06:30 plaasgevind het.
"Ek het groot geskrik en ly steeds aan skok. Dit was 'n nare ervaring gewees. Hulle het ingekom toe ek alleen in die gebou was en my vasgebind met kabelbinders. Hulle het kontant gevat en my selfoon. Ek is vasgebind gelaat in die gebou en moes myself ophelp. Ek het een van my masjiene aangeskakel met 'n groot gesukkel om myself los te sny en toe kon ek eers hulp gaan soek," het Whitehead aan Standard gesê.
"Die verdagtes het te voet van die toneel gevlug en kontant ter waarde van R9 000 geneem," sê AO Julian Plaatjies van die Worcester-polisie.
Die perseel waar die rooftog plaasgevind het, is as die ou CBS-gebou, waar CBS Clutch and Brake eers geleë was. Bike Boutique, wat in Julie vanjaar in die slag gebly het toe hul perseel deur die gasontploffing verwoes is, is tans langsaan geleë.
"Ons het vanoggend (31 Oktober) hier aangekom, toe was dit net polisie op die toneel. Worcester Sweiswerke se perseel is tans gesluit en niemand is hier nie," het Bike Boutique se eienaar, Jannie Beukes, vroeg aan Standard gesê.
Die polisie doen 'n beroep op mense met inligting oor die voorval om die ondersoekbeampte, speursers. Rowan Williams, by die eenheid vir ernstige en geweldsmisdaad te skakel by 082 4695 963 (alle ure).